Сабийхэм я Iэпэлъагъуэ-тхыпкъылъэ цIыкIухэр
Хъыбар гуапэ
Бекъул Iэниуар и «Принт центр» тхылъ тедзапIэм иджыблагъэ къыщыдагъэкIащ егъэджакIуэ, тхакIуэ Багъ Марьямрэ абы ипхъу дизайнер ГъущIапщэ-Къандур Томэрэ я Iэдакъэ къыщIэкIа карточкэхэр. КъыдэкIыгъуэ щхъуэкIэплъыкIэр яхуэгъэзащ зи школ кIуэгъуэ мыхъуахэмрэ курыт еджапIэм и пэщIэдзэ классхэм щIэсхэмрэ.
НапэкIуэцI 340-рэ хъу Iэпэлъагъуэ-тхыпкъылъэ щхъуэкIэплъыкIэхэм карточки 170-рэ къызэщIаубыдэ. Ахэр зытеухуа и лъэныкъуэкIэ зэрызэщхьэщыхар къагъэлъэгъуащ зэкIэлъыхьа напэкIуэцIхэм я къуапэхэм я плъыфэхэмкIэ. Абы хагъэхьа псалъэхэр бзищымкIэ - адыгэбзэ, урысыбзэ, инджылызыбзэ – къагъэлъэгъуащ, транскрипцэ щIыгъужауэ.
Сабийхэм яхуэгъэза лэжьыгъэ щхьэпэм хагъэхьащ адыгэ дамыгъэхэр, бжыгъэхэр, пщалъэхэр, геометрие пкъыгъуэхэр, нэгъуэщIхэри. Iэпэлъагъуэ цIыкIухэр я теплъэкIи, я мыхьэнэкIи узыIэпызышэщ, цIыкIухэр дэзыхьэхынщ.
Iэпэлъагъуэ-тхыпкъылъэхэр зыIэрызыгъэхьэнухэр фепIэщIэкI. Ахэр Адыгэ унэ тыкуэным къыщывгъуэтынущ.

ТЕКIУЖЬ Заретэ.
